Паралимп мафIэм поплъэ
«Сочэ-2014» Паралимп мафIэ зэIэпахыр мазаем и 26-м щыщIэдзауэ махуэ къэс Урысейм и федеральнэ округхэм ящыщ зым и къалэ зыбжанэм зэуэ щокIуэкI.
Ингушым и къалащхьэ Магас гъатхэпэм и 4-м ар щыIащ. МафIэр зезыхьахэм яхэтащ Къэбэрэдей-Балъкъэрым и лIыкIуэхэри. Ахэр ныкъуэдыкъуэхэм я Налшык къалэ зэгухьэныгъэм и унафэщI ЩIакIуэныкъуэ Хьэчим, зи узыншагъэм ныкъусаныгъэ гуэрхэр яIэхэу шашкэхэмкIэ республикэ, урысейпсо зэхьэзэхуэхэм щытекIуа Ульбашевэ Хьэлимэт, муниципальнэ бюджет егъэджэныгъэ IуэхущIапIэм атлетикэ псынщIэмкIэ олимп резервхэр щагъэхьэзыр и сабий-ныбжьыщIэ спорт школым и тренер-егъэджакIуэ Родинэ Викторие, бэнэкIэ хуитымрэ дзюдомкIэ спортым и мастер Гуэщокъуэ Зубер, Крем-Константиновкэ къуажэм дэт «Сабий унэ» егъэджэныгъэмкIэ къэрал кIэзонэ IуэхущIапIэм и гъэсэн, шахматхэмкIэ республикэ, урысейпсо зэпеуэхэм щытекIуа Худаевэ-Соловьевэ Сабинэ сымэщ.
«Паралимп мафIэр пыгъэнэныр гум къинэж, къытегъазэ зимыIэ Iуэхугъуэ телъыджэщ. Ди лIыкIуэхэм ягъуэта дэрэжэгъуэр, гушхуэныгъэр пхуэмыIуэтэнщ», — къыджиIащ Къэбэрдей-Балъкъэрым икIа гупым я унафэщI Анаев Аслъэн.
Эстафетэр нобэ Краснодар нэсащ. Ар иухынущ махуэшхуэ зэхыхьэкIэ. КъыкIэлъыкIуэу Сочэ и ут нэхъыщхьэм зихуэдэ щымыIэ Iуэхугъуэ щекIуэкIынущ — Урысейм и федеральнэ щIыналъэу 8-м щыпагъэна мафIэр зы ящIынущ. МафIэ зэIэпахыр къалэм кIуэцIрахынущ икIи гъатхэпэм и 7-м Паралимп джэгухэр «Фыщт» стадионым къыщызэIуахкIэ абыкIэ фалъэшхуэр пагъэнэнущ.
ДЫГУЛЫБГЪУ Синэ.
